钦定古今图书集成/明伦汇编/氏族典/第241卷 > 张琳
## 钦定古今图书集成/明伦汇编/氏族典/第241卷 > 张琳

按《十国春秋》，前蜀张琳，许州人也。唐末官眉州刺史。
修通济堰，溉田一万五千顷，民被其惠。歌曰：“前有章
仇后张公，疏决水利秔稻丰。南阳杜诗不可同，何不
用之代天工。”已而事高祖，为永平节度使判官。大顺
初，领邛南招安使。及邛州杀刺史毛湘来降，以琳知
留后。缮完城隍，抚安彝獠，经营蜀、雅，琳之功居多。未
几，奏授节度副使，将兵五万人攻东川。论平东川功，
累陞武信军节度使。无何，卒于官。武成元年，高祖即
皇帝位，诏赠太尉，其嗣子加正官，仍赐章绶。